ഗെയ്ൻ ഓഫ് ഫങ്ഷൺ (ജനിതക എൻജിനിയറിംഗ്)

ഗെയ്ൻ ഓഫ് ഫങ്ഷൺ (GOF) അഥവാ കഴിവു നേടൽ   എന്നത് ,  ഒരു ജീവിക്ക് ഒരു പുതിയ കഴിവ്  നൽകാനോ അഥവാ അതിൻറെ  ഒരു പ്രത്യേക സ്വഭാവവിശേഷത്തെ കൂടുതൽ ശക്തമാക്കാനോ  അതിൻറെ ജനിതകഘടനയിൽ ശാസ്ത്രജ്ഞർ മനഃപൂർവം വരുത്തുന്ന ഉൽപരിവർത്തനങ്ങളെ  സൂചിപ്പിക്കുന്നു.  എന്നാൽ  നിരുപദ്രവകാരികളായ മൈക്രോബുകളെ രോഗകാരകങ്ങളാക്കാനും, അവയുടെ സാംക്രമികശേഷി  വർദ്ധിപ്പിക്കാനുമുള്ള     ജനിതകഗവേഷണമേഖലയെയാണ്  ഈയിടെയായി  ഗെയിൻ ഓഫ് ഫങ്ഷൺ (കഴിവു നേടൽ) എന്ന പദപ്രയോഗം  കൊണ്ടുദ്ദേശിക്കുന്നത്, .  ഈ  ഗവേഷണമേഖലയെക്കുറിച്ച് അനുകൂലവും പ്രതികൂലവുമായ അഭിപ്രായങ്ങളുണ്ട്,,,,

 പശ്ചാത്തലം 

1970-കളിൽ ജനിതക എൻജനിയറിംഗ്  സാധ്യമാണെന്ന്  ശാസ്ത്രജ്ഞർ തെളിയിച്ചു.  ഇത്തരം ഗവേഷണങ്ങളുടെ ഗുണദോഷവശങ്ങളെപ്പറ്റി ശാസ്ത്രസമൂഹം  വിശദമായ ചർച നടത്തുകയും മനുഷ്യരാശിക്ക്  ദോഷകരമാകാത്തവിധം ഗവേഷണങ്ങൾ നടത്താനുള്ള മാർഗനിർദ്ദേശങ്ങൾ  തീരുമാനിച്ചുറപ്പിക്കുകയും ചെയ്തു.  ഈ മാർഗരേഖ  അസിലോമർ 1975 എന്ന പേരിലറിയപ്പെടുന്നു.  2001-ലെ ഭീകരാക്രമണത്തിനുശേഷം,  ശത്രുരാജ്യങ്ങൾ ജനിതക ഗവേഷണങ്ങളിലൂടെ   ജൈവായുധങ്ങൾക്ക്  രൂപം നൽകിയേക്കാമെന്ന ആശങ്ക  അമേരിക്കൻ ഭരണാധികാരികളിൽ വേരൂന്നിത്തുടങ്ങിയിരുന്നു,.   മനുഷ്യവംശത്തിന്  ഗുണകരവും ദോഷകരവുമായി ഭവിച്ചേക്കാവുന്ന ദ്വന്ദസ്വഭാവമുള്ള   ഗവേഷണ പദ്ധതികൾക്ക്  (Dual Use Research ) അമേരിക്കൻ ഗവണ്മെൻറ്  ഉപാധികളോടെയാണെങ്കിലും ധനസഹായം നൽകുന്നുണ്ട്. ഇത്തരം  ഗവേഷണ പദ്ധതികൾ  ജൈവശാസ്ത്രമേഖലയിലാണെങ്കിൽ  അവക്ക്  ആശങ്കാവഹം എന്ന വിശേഷണം(Dual Use  Research of Concern ) കൂടി നൽകപ്പെടുന്നു .   DURC എന്ന ചുരുക്കപ്പേരിലറിയപ്പെടുന്ന ദ്വന്ദോപയോഗ ഗവേഷണ പദ്ധതിയുടെ ഉപവിഭാഗമാണ് കഴിവു നേടൽ അഥവാ  ഗെയിൻ ഓഫ് ഫങ്ഷൺ റിസേർച്. 

ജലദോഷത്തിനു കാരണമായ  വൈറസുകളെ തിരിച്ചറിഞ്ഞത് 1965-ലാണ്.  കൊറോണ  വൈറസുകൾ എന്ന് പേരിലറിയപ്പെട്ട ഇവ വലിയ ഉപദ്രവകാരികളല്ലെന്നായിരുന്നു  ആദ്യകാലത്തെ നിഗമനങ്ങൾ.  എന്നാൽ 1918- ൽ തുടങ്ങി രണ്ടിലധികം കൊല്ലക്കാലം ആഗോളതളത്തിൽ പടർന്നുപിടിച്ച  അത്യന്തം ആപൽക്കരമായിരുന്ന സ്പാനിഷ് ഫ്ലൂവിനും  2002-ൽ  ചൈനയിലാരംഭിച്ച് മറ്റു പല രാജ്യങ്ങളിലേക്കും പടർന്നു പിടിച്ച സാർസ്   രോഗത്തിനും കാരണമായത്  കൊറോണ വർഗത്തിൽപെട്ട വൈറസായിരുന്നു എന്നത്  ശാസ്ത്രഗവേഷകർ ശ്രദ്ധിച്ചു,,.  നിരുപദ്രവകാരികളായ  വൈറസുകൾ  ഉൽപരിവർത്തനം  എന്ന്  അറിയപ്പെടുന്ന  ജനിതകമാറ്റങ്ങളിലൂടെ  അത്യന്തം അപകടകാരികളായ രോഗകാരകങ്ങൾ  ആയിത്തീർന്നേക്കാം., ഇവ ജൈവായുധങ്ങളായി പ്രയോഗിക്കപ്പെടാം  എന്ന  ആശങ്കയും നിലവിലുണ്ടായിരുന്നു.  ഇത്തരം  ജനിതകമാറ്റങ്ങൾ   ഏതൊക്കെയാണ്, എങ്ങിനെയാണ്  അവ ഉരുത്തിരിയുന്നത്  എന്നൊക്കെയുള്ള  വിവരങ്ങൾ  മുൻകൂട്ടി  അറിയാനായാൽ  അതിനു തക്ക പ്രതിവിധികൾ എളുപ്പത്തിൽ കണ്ടെത്താനാവും എന്ന  ആശയമാണ്  ഗെയിൻ ഓഫ് ഫങ്ഷൺ  എന്ന ഗവേഷണ മേഖലക്ക് തുടക്കമിട്ടത്.  ഈ അടിസ്ഥാനത്തിലാണ്  പക്ഷികളിൽ മാത്രം കണ്ടു വരുന്ന  H5N1 പോലുള്ള  പക്ഷിപ്പനി  വൈറസുകൾ ഉൽപരിവർത്തനത്തിലൂടെ  ആപൽകരമായിത്തീർന്നേക്കാവുന്നവ   (Potential Pandemic Pathogens :PPP)  എന്ന നിലയിൽ ഗവേഷണത്തിന് വിധേയമാക്കപ്പെട്ടത്,,.   

 പ്രേരകങ്ങൾ 
2002-ൽ പൊട്ടിപ്പുറപ്പെട്ട  സാർസ്  എണ്ണായിരത്തോളം പേരെ ബാധിച്ചു,  മരണനിരക്ക്  പതിനൊന്നു ശതമാനമായിരുന്നു.  2012-ൽ, ഇതേ വൈറസിൻറെ മറ്റൊരു വകഭേദം കാരണം   മധ്യപൂർവദേശത്ത് പടർന്ന മെർസ്, കൂടുതൽ മാരകമായിരുന്നു.  അതിനാൽ  തുടക്കത്തിൽ  അമേരിക്കൻ ലാബറട്ടറികളിൽ  DURCയുടെ ഉപവിഭാഗമായി ആരംഭിച്ച  ഗെയിൻ ഓഫ് ഫങ്ഷൺ ഗവേഷണങ്ങൾക്ക്  ഏറെ എതിർപുകൾ നേരിടേണ്ടി വന്നെങ്കിലും  കടുത്ത നിബന്ധനകളോടെ  യു.എസ്. ഗവണ്മെൻറ്     അനുമതി നൽകി.  

 ലക്ഷ്യങ്ങൾ, ന്യായീകരണങ്ങൾ 
പക്ഷിമൃഗാദികളിൽ  നിന്ന് മനുഷ്യരിലേക്കു  പടർന്ന്  മനുഷ്യരാശിക്കു  മൊത്തം ആപൽകരമായിത്തീർന്നേക്കാവുന്ന  രോഗകാരകങ്ങളെ (Potential Pandemic Pathogens) മുൻകൂട്ടി കണ്ടറിഞ്ഞ്  അവയെ നേരിടാനുള്ള പ്രതിവിധികൾ കണ്ടെത്തുക  എന്നതാണ്  പദ്ധതിയുടെ  പ്രഖ്യാപിതലക്ഷ്യം.  രോഗകാരികളായ വൈറസുകൾക്കെതിരായി വാക്സിൻ നിർമിച്ചെടുക്കാൻ പലപ്പോഴും പതിറ്റാണ്ടുകളോളം വേണ്ടി വരും.  അതിനകം വൈറസ് വ്യാപകമായ മരണത്തിന് ഇടയാക്കിയിട്ടുണ്ടാവാം. 1918-ൽ  തുടങ്ങി 1920 വരെ   ആഗോളതലത്തിൽ    വ്യാപകമായ മരണം വരുത്തിവെച്ച സ്പാനിഷ് ഫ്ലൂവിന്  കാരണമായത്     H1N1എന്ന ഇൻഫ്ലൂവൻസാ വൈറസിൻറെ വകഭേദം ആയിരുന്നു.    ഇത്തരമൊരവസ്ഥ  ഇനിയും ഉണ്ടാകാതിരിക്കണമെങ്കിൽ  വൈറസുകൾക്ക്  മനുഷ്യരിലേക്കു പടരാനുളള കഴിവ് ഏതേതു ജനിതക മാറ്റങ്ങളിലൂടെയാണ്  നേടിയെടുക്കുന്നതെന്ന് അറിയാൻ കഴിയണം.  ഈ അറിവ്  പുതിയ വാക്സിനുകൾ  എളുപ്പത്തിൽ  നിർമിച്ചെടുക്കാൻ സഹായകമാവുന്നു എന്നതാണ് ന്യായീകരണം.  

 ഗവേഷണ സ്ഥാപനങ്ങൾ 
അമേരിക്കൻ ഗവേഷണസ്ഥാപനങ്ങളാണ്  ഗെയിൻ ഓഫ് ഫങ്ഷൺ  ഗവേഷണത്തിന് തുടക്കമിട്ടതെങ്കിലും  യൂറോപിലേയും ഏഷ്യയിലേയും  ഗവേഷണശാലകളും  ഇതിൽ പങ്കു ചേർന്നു.  വ്യക്തമായ ലക്ഷ്യങ്ങളോടെ   ആഗോളതലത്തിലുള്ള ഗവേഷണസഖ്യങ്ങൾ  രൂപീകരിക്കപ്പെട്ടു,,, 

 വിവാദങ്ങൾ,വിലക്കുകൾ 

 H5N1  
H5N1 വൈറസാണ്  പക്ഷിപ്പനിക്കു കാരണം. പക്ഷികളിൽ അതിസാധാരണമായ ഈ വൈറസ്  മനുഷ്യരിൽ  വളരെ വിരളമായേ  കാണപ്പെടുന്നുള്ളു. പക്ഷികളുമായി വളരെ അടുത്ത്, നീണ്ടകാലം ഇടപഴകുന്നവരെ  മാത്രമെ ഇതു ബാധിക്കാറുള്ളു, മാത്രമല്ല ഈ വൈറസിന്  മനുഷ്യർക്കിടയിൽ സാംക്രമികശേഷി  വളരെ കുറവുമാണ്. അതുകൊണ്ടാണ്  ഈ വൈറസിനെ  കേന്ദ്രീകരിച്ചുള്ള ഗവേഷണങ്ങൾ  തുടങ്ങിയത്. പക്ഷികളിൽ നിന്ന്  ഫെററ്റുകളിലേക്ക്  (ഒരു തരം വെരുക്) വൈറസിന്  എങ്ങനെ  പകരാനാവും എന്ന അന്വേഷണം  പുതിയൊരു  വകഭേദത്തിന് രൂപം നൽകി.  ഫെററ്റുകളിൽ  അതിവേഗം  വായുവിലൂടെ പരക്കാൻ  കഴിവുള്ള  H5N1 മ്യൂട്ടൻറ് ആയിരുന്നു അത്,,,,.  ഫെററ്റുകൾ സസ്തനികളാണ്, മനുഷ്യരെ ബാധിക്കുന്ന  രോഗങ്ങൾ  പഠിക്കാനായി ഫെററ്റുകളെ മാതൃകയാക്കാറുണ്ട്.  അതുകൊണ്ടുതന്നെ ഫെററ്റുകളിൽ നിന്ന്  അതിവേഗം മനുഷ്യരിലേക്ക് പടരാൻ സാധ്യതയുണ്ടെന്ന ഭീതി മൂലം   2012 ജനവരിയിൽ   തുടർ ഗവേഷണപരിപാടികൾ  നിർത്തിവെക്കപ്പെട്ടു. ഭീകരവാദികൾ  ദുരുപയോഗിച്ചേക്കാം എന്ന ദുശ്ചിന്തകാരണം  ഈ ഗവേഷണഫലങ്ങൾ  ശാസ്ത്ര മാസികകളിൽ പ്രസിദ്ധീകരിക്കുന്നതിനും  അമേരിക്കൻ ഗവണ്മെൻറ്  വിലക്കേർപെടുത്തി,.  2012 മാർച്ചിൽ യു.എസ്.  ഗവണ്മെൻറ്   DURC ഗവേഷണത്തിനായുള്ള   കരുതൽരേഖ  പുറത്തിറക്കി,  അതനുസരിച്ച് ഗവേഷണം പുനരാരംഭിക്കാനുള്ള  അനുമതിയും നൽകപ്പെട്ടു.  

എന്നാൽ   2014-ൽ ഒബാമ ഗവണ്മെൻറ്  ഈ അനുമതി പുനഃപരിശോധിക്കുകയും  താത്കാലികമായി റദ്ദാക്കുകയും ചെയ്തു,.  2017-ൽ  വീണ്ടുമൊരു പുനഃപരിശോധനക്കു ശേഷം  കൂടുതൽ നിയന്ത്രണങ്ങളോടെ  ഗവേഷണം പുനരാരംഭിക്കാൻ അനുമതി നൽകപ്പെട്ടു,,,

 സ്പാനിഷ് ഫ്ലൂ (H1N1 ) വൈറസ് 
1918-20 കാലയളവിൽ  സ്പാനിഷ് ഫ്ലൂ  ബാധിച്ച് അഞ്ചുകോടിയോളം മനുഷ്യർ   മരണമടഞ്ഞു. ഈ മഹാമാരിക്ക് കാരണമായ  H1N1 വൈറസ്  ഗവേഷണാവശ്യങ്ങൾക്കായി ലാബറട്ടറിയിൽ  വീണ്ടും പുനരുദ്ധരിക്കപ്പെട്ടു.  ,,.  ജനിതകവിശ്ലേഷണത്തിലൂടെ  വൈറസിൻറെ  മാരകജീനുകളെ കണ്ടെത്തുകയായിരുന്നു  ലക്ഷ്യം,.  അത്യന്തം മാരകമായ ഈ പ്രവൃത്തി  കഠിനമായ വിമർശനങ്ങൾക്കു കാരണമായി.

 കോവിഡ്-19 
2019-ൽ  ചൈനയിലെ വൂഹാനിൽ നിന്ന് ആരംഭിച്ച് ലോകമാകെ പടർന്നു പിടിച്ച  കോവിഡ്-19 ന് കാരകമായ  വൈറസിൻറെ ഉദ്ഭവസ്ഥാനം, അതായത് ഏതു ജീവിയിൽ നിന്നാണ് മനുഷ്യനിലേക്കു  പടർന്നതെന്ന് കൃത്യമായി കണ്ടെത്താനായിട്ടില്ല ,,, .   ഗെയ്ൻ ഓഫ് ഫങ്ഷൺ  ഗവേഷണത്തിൻറെ ഭാഗമായി  വൂഹാൻ  ഇൻസ്റ്റിട്ട്യൂട്ട്  ഓഫ്  വൈറോളജിയിൽ  ജനിതകമാറ്റങ്ങളിലൂടെ  രൂപപ്പെടുത്തപ്പെട്ട വൈറസാണെന്നും അബദ്ധവശാൽ അത് ലാബിൽ നിന്ന് ചോർന്നു പോയതാണെന്നും  ആരോപണങ്ങളുയർന്നിട്ടുണ്ട്.   വൂഹാൻ ഇൻസ്റ്റിറ്റ്യൂട്ടിലെ ജനിതക എൻജിനിയറിംഗ് ഗവേഷണങ്ങൾക്ക്  അമേരിക്കൻ സാമ്പത്തികസഹായം ലഭിച്ചിരുന്നുവെന്നത്  ഈ ആരോപണത്തെ ബലപ്പെടുത്തിയിട്ടുണ്ട്.  വ്യക്തമായ  തെളിവുകളില്ലാത്തതിനാൽ  ആരോപണങ്ങൾ സ്ഥിരീകരിക്കാനാവില്ലെന്ന അഭിപ്രായവും ഉണ്ട്,.

അമരിക്കൻ ഗവണ്മെൻറിൻറെ  രഹസ്യാന്വേഷണവകുപ്പ്   നടത്തിയ തെളിവെടുപ്പുകളും ഒരു  നിശ്ചിതതീരുമാനത്തിലെത്താൻ സഹായകമാവുന്നില്ല.   

 നേട്ടങ്ങളും കോട്ടങ്ങളും 

കാർഷികരംഗത്ത് ഗെയിൻ ഓഫ് ഫങ്ഷൺ ഗവേഷണങ്ങൾ ഫലപ്രദമായിട്ടുണ്ട്,.  എന്നാൽ മനുഷ്യരാശിയെ ബാധിക്കാനിടയുളള മഹാമാരികൾക്ക് ഫലപ്രദമായ പ്രതിരോധമാർഗങ്ങളും പ്രതിവിധികളും കണ്ടെത്തുക എന്ന ലക്ഷ്യം ഇതു വരെ നേടിയെടുക്കാനായിട്ടില്ല . ഇത്തരം ഗവേഷണങ്ങൾ നേട്ടങ്ങളേക്കാളേറെ കോട്ടങ്ങളാണ് വരുത്തിവെയ്ക്കുക എന്നു അഭിപ്രായവും ബലപ്പെട്ടു വരുന്നു,,

 അവലംബം 

വർഗ്ഗം:ജനിതക എൻജിനീയറിങ്ങ്
വർഗ്ഗം:വൈറസ് രോഗങ്ങൾ
വർഗ്ഗം:വൈറസുകൾ
വർഗ്ഗം:വൈറോളജി